Lotte Rod (RV), 2023-05-24:
Tak for det.
Yes, det er alvorligt, at der ikke er flere unge og voksne på vores erhvervsuddannelser, og at der derfor også er blevet skåret så mange undervisere væk, som der er.
Det synes jeg sådan set der er en reel pointe i fra regeringens side.
Derfor mener jeg også, at svaret på den udfordring, vi står i, jo skal være, at vi, så snart det kan lade sig gøre, får reelle forhandlinger med regeringen og laver en egentlig plan.
Og jeg har en forventning til, at regeringen på finansloven kommer med et forslag, som giver os mulighed for rent faktisk at lave rigtig gode erhvervsuddannelser.
Vi står i den situation, at det på den måde faktisk er lidt særligt, at det er samtlige partier i Folketinget, som gerne vil have, at flere unge vælger en erhvervsuddannelse.
Det er sådan set ret unikt, at det samler os alle sammen, og jeg synes også, at det giver os en forpligtelse til at tænke over, hvordan vi så gør det på en klog måde.
For vi har godt nok i mange år talt om det her og sagt, at det er vigtigt, at unge vælger en erhvervsuddannelse, men alligevel er det lidt, som om at jo mere vi ligesom forsøger at sige til de unge, at de skal tage en erhvervsuddannelse, jo mere får unge også lyst til at gøre det modsatte.
Og jeg tror i hvert fald på, at vi ikke kommer til at få flere til at vælge en erhvervsuddannelse, før vi egentlig holder op med at sige, at de skal gøre det.
Jeg tror på, at det bliver nødt til at starte med begejstringen for håndværket og det, at man kan lide det og finde ud af at skabe ting med sine hænder og sin krop.
Derfor har jeg også lyst til at sige en ting.
Der er rigtig mange ordførere, som har sagt virkelig gode ting om betydningen af vores erhvervsuddannelser, men jeg har lyst til at pointere, at det ikke behøver at være sådan et enten-eller mellem gymnasierne og erhvervsuddannelserne.
Jeg synes nogle gange, at der ligesom bliver skabt sådan en præmis her om, at hvis vi gerne vil noget med erhvervsuddannelserne, skal vi tage pengene, eller det skal være på bekostning af gymnasierne og vores universitetsuddannelser.
Jeg har det sådan, at jeg brænder for alle uddannelser, og jeg vil meget hellere tale om, at vi har brug for at lave en ny generationskontrakt, der gør, at vi som politikere rent faktisk prioriterer at investere i næste generation, i børn, unge og uddannelse og netop i alle vores uddannelser.
Det behøver altså ikke at være sådan noget med, at fordi man vil noget med erhvervsuddannelserne, skal man gøre det dårligere for gymnasier eller for akademikere.
I Radikale Venstre vil vi gerne investere i erhvervsuddannelserne for først og fremmest at kunne gøre tre ting.
Det ene er, at jeg mener, at der er behov for, at vi skal have længere grundforløb for nogle, sådan at vi kan lave gode ungdoms- og studiemiljøer.
Jeg mener for det andet, at vi har brug for at styrke lærerkompetencerne.
Hvorfor har man et pædagogikum i gymnasierne, men ikke på erhvervsuddannelserne?
Jeg synes da, at det er et oplagt sted, vi burde give lige så gode muligheder.
Og for det tredje, som mange også har været inde på i dag, er der nogle steder behov for at lave langt lækrere værksteder, hvor man får følelsen af, at wau, her er virkelig bare noget fedt grej.
Så tror jeg på, at vi skal lave en mere praktisk og kreativ undervisning i skolen.
Jeg tror på, at børn skal have lov til at fordybe sig og være nysgerrige på mange forskellige håndværk.
Jeg mener i øvrigt, det er en del af dannelsen, at man skal have lov til at udtrykke sig på mange forskellige måder, og jeg vil derfor også gerne fremme mulighederne for, at børn og unge kan møde mange forskellige rollemodeller og i det hele taget have mange forløb i skolen, som er sammen med forskellige ungdomsuddannelser og forskellige virksomheder.
Så har jeg en helt særlig kærlighed for skrammellegepladser.
Hvis vi gerne vil have flere unge til at vælge en erhvervsuddannelse, bør vi da starte med at sørge for, at der alle steder i landet er mulighed for at komme hen og lege og bygge og slå sig og øve sig på en skrammellegeplads, som jo faktisk er et af Danmarks fineste bidrag til den pædagogiske verdenshistorie.
I øvrigt glæder Radikale Venstre sig bare til de forhandlinger, der kommer om erhvervsuddannelserne, som jeg ser meget frem til.